CELEX: 22007D0461
Language: et
Date: 2007-05-25 00:00:00
Title: 2007/461/EÜ: AKV-EÜ ministrite nõukogu otsus nr 2/2007, 25. mai 2007 , komisjoni hallatava täiendava kahepoolse rahalise toetuse lubamise kohta Aafrika rahutagamisvahendi eesmärkide toetamiseks

5.7.2007   
            
            
               ET
            
            
               Euroopa Liidu Teataja
            
            
               L 175/35
            
         AKV-EÜ MINISTRITE NÕUKOGU OTSUS nr 2/2007,
   25. mai 2007,
   komisjoni hallatava täiendava kahepoolse rahalise toetuse lubamise kohta Aafrika rahutagamisvahendi eesmärkide toetamiseks
   (2007/461/EÜ)
   AKV-EÜ MINISTRITE NÕUKOGU,
   võttes arvesse partnerluslepingut ühelt poolt Aafrika, Kariibi mere ja Vaikse ookeani riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000 (1) ning mis vaadati läbi nimetatud AKV-EÜ partnerluslepingut muutva lepinguga, (2) mis allkirjastati Luxembourgis 25. juunil 2005, ja eriti selle I lisa punkti 8,
   ning arvestades järgmist:
   
               (1)
            
            
               AKV-EÜ ministrite nõukogu 11. detsembri 2003. aasta otsusega nr 3/2003 üheksanda Euroopa Arengufondi pikaajaliseks arenguks ettenähtud vahendite kasutamise kohta Aafrika rahutagamisvahendi loomiseks (3) sätestati vajalik rahaline toetus Aafrika rahutagamisvahendi loomiseks.
            
         
               (2)
            
            
               5. märtsil 2007. aastal toimunud üldasjade ja välissuhete nõukogu tunnistas, et Sudaanis Darfuri piirkonnas tegutseva Aafrika Liidu rahukaitsemissiooni (AMIS) rahastamisvajadustega tuleb tegeleda koheselt.
            
         
               (3)
            
            
               AKV-sisese koostöö vahendeid, mis on nähtud ette Aafrika rahutagamisvahendi täiendamiseks kuni kümnenda Euroopa Arengufondi (EAF) jõustumiseni, ei hinnata piisavateks, et AMISit kõnealuse kuupäevani käigus hoida. ELi liikmesriigid väljendasid seetõttu valmisolekut eraldada täiendavat kahepoolset rahalist toetust. Kõnealune täiendav rahaline toetus tuleks koondada Aafrika rahutagamisvahendi alla ning seda peaks haldama komisjon, et paremini koordineerida vahendite kasutamist ja parandada nende järelevalvet kuni kümnenda EAFi jõustumiseni.
            
         
               (4)
            
            
               Nõukogus kokku tulnud liikmesriikide valitsuste esindajate 30. mai 2005. aasta otsusega 2005/446/EÜ, millega kehtestatakse tähtaeg üheksanda Euroopa Arengufondi (EAF) vahendite sidumiseks, (4) sätestatakse, et üheksanda EAFi vahendeid ei saa siduda pärast 31. detsembrit 2007.
            
         
               (5)
            
            
               Seetõttu tuleb sätestada ELi liikmesriikide eraldatav ja komisjoni hallatav täiendav kahepoolne rahaline toetus Aafrika rahutagamisvahendi eesmärkide toetuseks,
            
         ON VASTU VÕTNUD JÄRGMISE OTSUSE:
   Artikkel 1
   Vabatahtlik toetus
   ELi liikmesriigid võivad kuni 30. septembrini 2007 anda komisjonile täiendavat vabatahtlikku toetust Aafrika rahutagamisvahendi eesmärkide toetamiseks finantsprotokolli alusel.
   Komisjon vastutab kõnealuse toetuse haldamise eest Aafrika rahutagamisvahendi raames vastavalt üheksanda Euroopa Arengufondi menetlustele, välja arvatud vabastatud assigneeringute puhul, mis makstakse liikmesriikidele tagasi võrdeliselt nende makstud täiendava vabatahtliku toetusega.
   Artikkel 2
   Jõustumine
   Käesolev otsus jõustub selle vastuvõtmise päeval.
   
      Brüssel, 25. mai 2007
      
         
            AKV-EÜ ministrite nõukogu nimel
         
         
            eesistuja
         
         Mohlabi K. TSEKOA
         
      
   
   
      (1)  EÜT L 317, 15.12.2000, lk 3.
   
      (2)  ELT L 209, 11.8.2005, lk 27. Lepingut kohaldatakse ajutiselt vastavalt otsusele nr 5/2005 (ELT L 287, 28.10.2005, lk 1).
   
      (3)  ELT L 345, 31.12.2003, lk 108.
   
      (4)  ELT L 156, 18.6.2005, lk 19.